會真詩三十韻
作者：元稹
朝代：唐

paragraphs: 微月透簾櫳，螢光度碧空。
遙天初縹緲，低樹漸蔥蘢。
龍吹過庭竹，鸞歌拂井桐。
羅綃垂薄霧，環佩響輕風。
絳節隨金母，雲心捧玉童。
更深人悄悄，晨會雨濛濛。
珠瑩光文履，花明隱繡櫳。
寶釵行彩鳳，羅帔掩丹虹。
言自瑤華浦，將朝碧帝宮。
因遊李城北，偶向宋家東。
戲調初微拒，柔情已暗通。
低鬟蟬影動，廻步玉塵蒙。
轉面流花雪，登牀抱綺叢。
鴛鴦交頸舞，翡翠合歡籠。
眉黛羞頻聚，朱脣暖更融。
氣清蘭蘂馥，膚潤玉肌豐。
無力慵移腕，多嬌愛斂躬。
汗光珠點點，髮亂綠鬆鬆。
方喜千年會，俄聞五夜窮。
留連時有限，繾綣意難終。
慢臉含愁態，芳詞誓素衷。
贈環明運合，留結表心同。
啼粉流清鏡，殘燈繞暗蟲。
華光獨冉冉，旭日漸曈曈。
警乘還歸洛，吹簫亦上嵩。
衣香猶染麝，枕膩尚殘紅。
羃羃臨塘草，飄飄思渚蓬。
素琴鳴怨鶴，清漢望歸鴻。
海闊誠難度，天高不易沖。
行雲無處所，蕭史在樓中。